Hej, kan jeg friste med et billigt teleabonnement?

Vil du være med til at redde verden? Eller vil du give regnskoven en hjælpende hånd? Kunne du tænke dig at blive medlem af...?

I løbet af en tur på Strøget i Aarhus kan man møde mange forskellige gadesælgere.

Birgitte Jensen er træt af dem. Meget træt.

- Jeg synes, det er ekstremt irriterende, når man går nedad gågaden, at man skal se både meget fortravlet ud og optaget af alt muligt andet for at undgå at blive kapret af alle mulige mennesker, der forsøger at sælge én benzinkort, abonnementer på alverdens ting og sager, siger Birgitte Jensen til TV 2 I ØSTJYLLAND.

Læs også Aarhus åbner for food trucks i bybilledet

Nu vil Aarhus Kommune rydde op i gadesælgerne. Har de ikke en tilladelse, har de ikke noget at gøre i byrummet, siger afdelingschef Kim Gulvad.

- Det skal være almennyttigt eller være et velgørende formål, hvis du skal have tilladelse. Du kan ikke komme med en reklame fra en virksomhed eller telefonselskab. Det accepterer vi ikke i vores byrum, siger Kim Gulvad til TV 2 I ØSTJYLLAND.

Teleselskabet Telmore blev forleden taget i at stå på gaden uden tilladelse. Selskabet ønsker ikke at stille op til interview, men skriver til TV 2 I ØSTJYLLAND:

- Den konkrete sag drejer sig om en enkelt medarbejder, som ikke har fulgt de anvisninger, vedkommende har fået af sin leder. Vi har indskærpet overfor vores samarbejdspartner, at de naturligvis skal overholde pågældende regler for gadesalg.

I videoen øverst i artiklen kan du se mere om indsatsen mod gadesælgerne.